Papersnake/gushiwen huggingface dataset:
次韵答王荀龙郎中旅次除夜
韩琦（宋代）

故阴方向此宵穷，有客趋朝念礼容。将献未央称贺酒，坐听长乐欲明钟。

恩回品汇滋荣近，赏及孤平信息浓。早晚归同乡圃会，纵观春色上危墉。
菩萨蛮八首 其五
余一鳌（清代）

相思无赖拈红豆，月明香细深深叩。絮语祝花前，人归在雁先。

深函蝴蝶梦，梦好应珍重。珍重可怜宵，宵长减瘦腰。
送任载齐古二秀才自洞庭游宣城
孟郊（唐代）

洞庭非人境，道路行虚空。二客月中下，一帆天外风。

鱼龙波五色，金碧树千丛。闪怪如可惧，在诚无不通。

扣奇知浩淼，采异访穹崇。物表即高韵，人间访仙公。

宣城文雅地，谢守声闻融。證玉易为力，辨珉谁不同。

从兹阮籍泪，且免泣途穷。
雪中以独钓寒江雪分韵得独字
韩元吉（宋代）

天公岂相撩，馈以万顷玉。
朝来一堪煮。茗碗荐新菊。
窗中有佳致，一水卧寒绿。
城闉閴在眼，况复见岩谷。
相过二三子，共喜醅翁熟。
狂歌且暂醉，夜半还秉烛。
犹胜杜陵翁，山中掘黄独。
偈颂十一首
释了演（宋代）

时当亚岁，节届书云。
不萌枝上唤春归，无影树头增秀色。
西山十记·记二
袁中道（明代）

功德寺循河而行，至玉泉山麓，临水有亭。山根中时出清泉，激喷巉石中，悄然如语。至裂帛泉，水仰射，沸冰结雪，汇於池中。见石子鳞鳞，朱碧磊珂，如金沙布地，七宝妆施。荡漾不停，闪烁晃耀。注於河，河水深碧泓，澄激迅疾，潜鳞了然，荇发可数。两岸垂柳，带拂清波，石梁如雪，雁齿相次。间以独木为桥，跨之濯足，沁凉入骨。折而南，为华严寺。有洞可容千人，有石床可坐。又有大士洞，石理诘曲。突兀奋怒，皱云驳雾，较华严洞更觉险怪。后有窦，深不可测。其上为望湖亭，见西湖，明如半月，又如积雪未消。柳堤一带，不知里数，袅袅濯濯，封天蔽日。而溪壑间民方田作，大田浩浩，小田晶晶，鸟声百啭，杂华在树，宛若江南三月时矣。

循溪行，至山将穷处，有庵。高柳覆门，流水清澈。跨水有亭，修饬而无俗气。山余出石，肌理深碧。不数步，见水源，即御河发源处也。水从此隐矣。
宝应野
贺铸（宋代）

伏枕漳滨后，维舟楚泽边。筋骸非壮日，节物迫穷年。

夜雨侵床漏，晨炊凑鼻烟。劳生我其分，十口亦飘然。
湿罗衣 雨中度茗岭
董元恺（清代）

盘盘石磴插天高。茫茫嶂海波涛。雾合芒鞋，云生缊袍。

奔流飞涧千条。响层霄。光摇绿筱，香清紫笋，翠影迢遥。
鷤䳏
欧阳修（宋代）

花残如霰落纷纷，紫陌空遗翠幰尘。鷤䳏枉缘催节物，年华不信有伤春。
奉和袭美酒中十咏。酒泉
陆龟蒙（唐代）

初悬碧崖口，渐注青溪腹。味既敌中山，饮宁拘一斛。

春疑浸花骨，暮若酣云族。此地得封侯，终身持美禄。
公子行二首
聂夷中（唐代）

汉代多豪族，恩深益骄逸。走马踏杀人，街吏不敢诘。

红楼宴青踏，数里望云蔚。金缸焰胜昼，不畏落晖疾。

美人尽如月，南威莫能匹。芙蓉自天来，不向水中出。

飞琼奏云和，碧箫吹凤质。唯恨鲁阳死，无人驻白日。

花树出墙头，花里谁家楼。一行书不读，身封万户侯。

美人楼上歌，不是古凉州。
甲戍四月过蓬辣滩
钟芳（明代）

榄潭东下溪流恶，恶滩自古传蓬辣。平澎百里闻鍧雷，怪石谽谺剑相搏。

百夫推挽仆且僵，仓黄急唤黄头郎。须臾修绠忽中绝，一落千丈魂飞扬。

蛟螭磷磷齧舟碎，命如蚶蚬遭沸汤。呜呼，命如蚶蚬遭沸汤，君欲南征殊莫忙。
御阁端午帖子
夏竦（宋代）

太官角黍迎嘉节，上圣斋居袭美祥。
金阙鉴观真绪远，永延鸿庆庇多方。
品令（新秋）
卓田（宋代）

立秋十日，早露出新凉面。斜风急雨，战退炎光一半。月上纱窗，急是广寒宫殿。

无端宋玉，撩乱生悲怨。一年好处，都被秋光占断。你且思量，今夜怎生消遣。
读魏仲先处士诗有感偶成二首 其一
韩淲（宋代）

顾影自婆娑，食贫如我何。不嫌知己少，常畏识人多。

过涧耿独立，看山行自歌。衡茅湿馀雪，风叶乱烟波。
古灶遗丹
陈羔（明代）

江清树绿鸟频啼，仙子丹成鼎未迷。云母自馀怜俗客，欲从勾漏借刀圭。
访可公宿
徐照（宋代）

枯株围古寺，长觉莫寒增。
坐听吹风雪，吟移照佛灯。
试茶铛则水，点笔砚生冰。
门外营营者，谁人及似僧。
马上默诵圣俞诗有感
欧阳修（宋代）

兴来笔力千钧劲，酒醒人间万事空。
苏梅二子今亡矣，索寞滁山一醉翁。
春从天上来 春绣
鲍芳茜（清代）

银管方休。见几点轻阴，飘漾帘头。炉香未息，花粉初浮。

好个莺儿声溜。惜春光一线，任金线吊也难留。且抛愁，把窗纱笼上，翠影偏幽。

困人是今天气，因懒向书翻，聊取针抽。芳渚一泓，锦鸯双睡，天工妙处难求。

喜蕉滴碎心，这多时、不到南楼。俏鹦哥。竹枝弄月，叫挂金钩。
杂曲歌辞。昔昔盐。蘼芜叶复齐
赵嘏（唐代）

提筐红叶下，度日采蘼芜。掬翠香盈袖，看花忆故夫。

叶齐谁复见，风暖恨偏孤。一被春光累，容颜与昔殊。
从将军围猎南山口归纪其事
蒋业晋（清代）

北庭之北南山长，山围左右皆降羌。其俗剽悍错杂处，非示杀伐多披猖。

圣朝拓地二万里，酋长率服俱来王。控弦士马半耕凿，戊己校尉停边防。

寓兵于畋作军政，春蒐秋狝威遐荒。将军昨岁除天狼，简命秉钺来堂堂。

充国之谋定远略，揆文奋武昭龙骧。轮台九月气肃杀，乘时出猎山之冈。

八旗军士共结束，帜分赤白青玄黄。步伐止齐听使令，或应翼布或箕张。

雕弓入手鸣霹雳，骄马脱辔驰风樯。元戎腰横大羽箭，挽强作气吞黄獐。

耳后生风鼻出火，穿林跳涧捕逃亡。翩翩公子锦衣郎，人马俊逸不可当。

番回健儿铁裲裆，呼鹰放犬争趋啮。射麋丽龟取狐貉，恍同效须提壶浆。

合围阴山山欲动，远近震慑军威扬。队中不整即鞭责，几经申令逾三章。

国家习武本教战，尔辈何得干戎行。鲰生此日欣寓目，骖乘还许同翱翔。

登俎登器有典制，选时选地宜周详。《长杨》赋猎夙昔志，空山驻马殊徬徨。

将军罢围归虎帐，雄心对酒慨以慷。为言此地礼废久，须教有勇还知方。

风霜敢惜边境苦，兵甲自耀天庭光。夜深寒气入帷幄，起视山月烟苍苍。
新荷叶 新霁郊外纪游
陈维崧（清代）

日丽风柔，水边天气鲜新。闲坐斜桥，数完几折溪痕。

酒旗戏鼓，怯馀寒、未满前村。小红乍乳，莺声一巷才匀。

节过收灯，风光尚未逾旬。粉糁疏篱，谁家香玉粼粼。

雏晴嫩霁，似垂髫、好女盈盈。江南烟景，殢人尤在初春。
夜与作霖避暑南园登江月台二首
吴芾（宋代）

坐遍遐观渌照亭，凉飙了不到檐楹。
更登江月还蒸郁，谁道人间夜气清。
咏周鸾刀
弘历（清代）

千年出土物，一握有铃刀。在礼崇修古，于诗咏启毛。

铦锋久藏用，素质自无挠。俎豆肆将后，曾绥介福叨。
出郊
虞俦（宋代）

万山深处长官贫，不惯将迎懒是真。谁解移文回俗驾，漫劳举是障风尘。

碧云日暮还无信，白眼途穷易见嗔。归去荒村望灯火，是何鸡狗亦惊人。
送客城西
陆游（宋代）

倦客凭鞍半醉醒，秋光满眼叹颓龄。
日斜野渡放船小，风急渔村摊网腥。
客思不堪闻断雁，诗情强半在邮亭。
归来更恨城笳咽，烟火昏昏独掩屏。
梅菊同插砚滴
杨万里（宋代）

两枝残菊两枝梅，同入银甖酿玉醅。
待得陶泓真个渴，二花酒熟与三杯。
寄王正叔
王令（宋代）

形骸饫餍城市劳，思得远去与俗逃。
借来马病行欲到，著鞭迫俗翻奔跳。
连绵半日走十堠，俗雨随湿衣与袍。
到家觅火烘衣湿，亟书名纸挥墨毫。
由来道同志易合，顾人谓我此可交。
形秽向逢珠在侧，联坐愧用狗续貂。
喜爱常令对面目，招延不许他有庖。
玄谈直抵世不到，大论许致君为尧。
喧呼脱落笑绝倒，中乐不肯旁诮嘲。
久孤得聚气遂振，张目视人皆麽幺。
促席捉手坐接膝，不肯放去逾分宵。
平明懒睡未及起，稠叠仆足烦见招。
披囊示我文数纸，晚霞烂漫新晴霄。
魂迷心醉不敢议，畏伏缩若鼠见猫。
同骑疲马远眺望，独止不进须连镳。
江东山水雅岂富，熟视若在图书杪。
嶙峋高疑地作限，浪渺远若天不包。
是时高秋鲈可鱠，爱欲弃绶同鱼舠。
直道有知私自贺，生平郁结数日消。
笑颜快意面改色，食饮惬足肠生膋。
今之腐儒不可洽，欲近俗气先腥臊。
寻常语我我不听，视如秋月鸣蜩蟧。
数日忽得正叔语，温玉摐击金相敲。
胸怀坦傥气焰大，天马断辔鲸横涛。
惜乎偶会复促别，归鞭行袖相交飘。
还家日益无聊赖，口久不语如著胶。
畏人常先走木猭，得食每後残桃螬。
飘风西来岁月晚，寒压天面低不凹。
一夕浓霜死群翠，病若火逼毛发焦。
鸣鸿南飞地得暖，鸦乌暮去林有巢。
使人对之亦自感，平时乃此穷途号。
百忧丛侵方寸乱，顶发不痒手自搔。
时时强酒期自醉，不忍把笔私成骚。
近嫌文字不足学，欲出简札临渊抛。
惟思边堠愿得到，耳静意若闻金刀。
安得铁马十数万，少负弩矢加矛腰。
力在快战不愿守，直令疻斗而血鏖。
东西南北四问罪，使人不敢诬天骄。
增尸为城骨筑垒，滴血衅地尘不嚣。
归来再拜贺太平，亟出敌首都城枭。
如何壮志不可遂，穷愁压挫朱颜雕。
因君佑我故道此，以代面语相喧呶。
王东卿惠墨戏副之以诗因次韵谢之
蔡戡（宋代）

挥翰等閒游戏尔，谁能十日画一水。
烟云杳霭咫尺间，远势应须论万里。
摸鱼儿·这情怀
柴望（宋代）

这情怀、怎生消遣。思量只是凄怨。一春长为花和柳，风雨又还零乱。君试看。便杜牧风流，也则肠先断。更深漏短。更听得杜宇，一声声切，流水画桥畔。人间世，本只阴晴易换。斜阳衰草何限。悲欢毕竟年年事，千古漫嗟修短。无处问。是闲倚帘栊，尽日厌厌闷。浮名尽懒。但笑拍阑干，连呼大白，心事付归燕。
骤雨
唐庚（宋代）

黑云惊小市，白雨沸秋江。声入家家树，凉传处处窗。

乱流鸣决决，叠鼓闹庞庞。蘋末清风起，斜阳觑海邦。
用文显秋字韵呈签判丈兼简子畅兄
赵蕃（宋代）

林园瑟缩似高秋，门苍萧条若故侯。
粗有百篇儿可诵，何须四故辙能周。
怜才满世今谁是，好士如公独见优。
父子曾闻自知己，朅来敢意许同游。
六十吟五首
方回（元代）

六十衰年万事尝，西风回首战争场。
科名官职俱虚幻，学问文争总废忘。
死见几人饶酷毒，生怜此老尚昂藏。
故应许似篱边菊，百种花残独傲霜。
柯卫尉招饮城楼同孙明府
谢邦信（明代）

层城台榭枕河流，翠竹黄花亦胜游。萧瑟堪为庾信赋，衰零还倚仲宣楼。

弹琴白日无多事，说剑清宵有壮猷。况接杜陵词客饮，可能无意赋悲秋。
读王遵岩所为拙集序文自嘲四首 其四
唐顺之（明代）

力希颜氏何能望，窃比言游未敢安。老大渐知亲洒扫，试将妙用此中参。
杂曲歌辞。踏歌词
谢偃（唐代）

春景娇春台，新露泣新梅。春叶参差吐，新花重叠开。

花影飞莺去，歌声度鸟来。倩看飘飖雪，何如舞袖回。

逶迤度香阁，顾步出兰闺。欲绕鸳鸯殿，先过桃李蹊。

风带舒还卷，簪花举复低。欲问今宵乐，但听歌声齐。

夜久星沉没，更深月影斜。裙轻才动佩，鬟薄不胜花。

细风吹宝袜，轻露湿红纱。相看乐未已，兰灯照九华。
句
薛绍彭（宋代）

乘月多忘归，往往带霜露。
浅水原
文同（宋代）

鹑觚西北地鳞鳞，此处当年起战尘。
见说如今沟垅下，断锋残镞属耕民。
再得崇道观寄王左史
项安世（宋代）

药鼎无时手自煎，万囊长在枕头边。
罪今脱矣从头白，病已安之用涕涟。
始悟旧诗成卦影，只消崇道了天年。
故人读罢知余喜，遥举真珠百斛泉。
元符亲郊五首
仁宗（宋代）

无为靡远，深厚广圻。
祭神恭在，弁冕兗衣。
粢盛岂美，明德声辉。
以祥以佑，非眇声析。
玉楼春
仲殊（宋代）

飞香漠漠帘帷暖。一线水沈烟未断。红楼西畔小未干，尽日倚未人已远。黄梅雨入芭蕉晚。凤尾翠摇双叶短。旧年颜色旧年心，留到如今春不管。
次韵山庄杂咏十首 其九 流憩
周密（宋代）

目视足不随，高山徒仰止。何能强筋力，进锐退亦锐。

万里未为远，一息亦当至。徐行则不倦，寘足平稳地。

策策更勉旃，闲云随步起。
上刘侍中
杨巨源（唐代）

命代生申甫，承家翊禹汤。庙谟膺间气，师律动清霜。

钟鼎勋庸大，山河诫誓长。英姿凌虎视，逸步压龙骧。

道协陶钧力，恩回日月光。一言弘社稷，九命备珪璋。

政洽军逾肃，仁敷物已康。朱门重棨戟，丹诏半缣缃。

位总云龙野，师临涿鹿乡。射雕天更碧，吹角塞仍黄。

深入平夷落，横行辟汉疆。功垂贞石远，名映色丝香。

断碛瞻貔武，临池识凤凰。舞腰凝绮榭，歌响拂雕梁。

杯净传鹦鹉，裘鲜照鹔鹴.吟诗白羽扇，校猎绿沈枪。

风景佳人地，烟沙壮士场。幕中邀谢鉴，麾下得周郎。

珠影含空彻，琼枝映座芳。王浑知武子，陈寔奖元方。

富贵春无限，欢娱夜未央。管弦随玉帐，尊俎奉金章。

俗理宁因劝，边城讵假防。军容雄朔漠，公望冠岩廊。

分野邻孤岛，京坻溢万厢。曙华分碣石，秋色入衡阳。

城远迷玄兔，川明辩白狼。忠贤多感激，今古共苍茫。

堤拥红蕖艳，桥分翠柳行。轩车纷自至，亭馆郁相当。

珍簟回烦暑，层轩引早凉。听琴知思静，说剑觉神扬。

佳景燕台上，清辉郑驿傍。鼓鼙喧北里，珪玉映东床。

敢衒由之瑟，甘循赐也墙。官微思假路，战胜忝升堂。

欲奋三年翼，频回一夕肠。消忧期酒圣，乘兴任诗狂。

海内栽桃李，天涯荷稻粱。升沈门下意，谁道在苍苍。
谒张安国
杨万里（宋代）

帝苑花秾记并游，万人回首看鳌头。也知旬月应颛面，已逼云霄又作州。

别后闻公非故我，学林著脚到前修。登门犹说同年话，未觉红鸾映白鸥。
留山间即事
王炎（宋代）

暂留野次倦征行，差觉山林气味清。
日酿梅酸新雨过，山连空翠淡烟横。
东皋水满起农事，南国草青回雁程。
拨置文书聊隐几，笙歌一部听蛙鸣。
琵琶亭
陈郁（宋代）

二叹浔阳送客翁，忍将吾道等秋蓬。
茕然商妇千呼至，贵其监州一笑同。
力学本为明德计，能文祗是立言工。
琶琵亭下悉情远，付与长江写不穷。
十六字令 对月
周翼椿（清代）

团。一片清华映碧阑。诗情好，对影爱高寒。
相见欢
薛昭蕴（唐代）

罗襦绣袂香红，画堂中。细草平沙蕃马、小屏风¤

卷罗幕，凭妆阁，思无穷。暮雨轻烟魂断、隔帘栊。
霜菊
佚名（唐代）

秋尽北风去，律移寒气肃。淅沥降繁霜，离披委残菊。

华滋尚照灼，幽气含纷郁。的的冒空园，萋萋被幽谷。

骚人有遗咏，陶令曾盈掬。傥使怀袖中，犹堪袭馀馥。
和王介夫游西禅兼呈黄承制
蔡襄（宋代）

山城只有四围青，海国都无一点尘。
荔子风标全占夏，荷花颜色未饶春。
水边清吹传觞久，路上残阳立马频。
不是閒来夸景物，欲将谣俗寄王人。
芜城
顾大猷（明代）

日落芜城门，草没芜城路。
无复鹤归年，时见鸟栖树。
寿王饶州 其二
洪适（宋代）

忆曾簪笔侍明光，细细熏香拱御床。正掌丝纶开画省，忽严兵卫坐黄堂。

一时童子能骑竹，三郡词人总咏棠。汉世公卿尽良吏，趣归须著紫荷囊。
偈颂六十首
释昙华（宋代）

金佛不度炉，木佛不度火。
泥佛不度水，真佛屋裹坐。
万牛挽不回，千个与万个。
好事积如山，祗缘轻放过。
不放过今日，锺山甘话堕。
南郡多热冬月桃花盛开咏此以志物候之不齐云
杨廷璋（清代）

十月桃花斗岭梅，夭红点点为谁开。瘴天漏泄春光早，荒服炎蒸造化回。

酒晕玉腮香淡荡，月明珠箔影徘徊。刘郎几度迷仙径，却向三冬自剪裁。
颂古
释道颜（宋代）

桃花寻剑客，不语笑春风，
白头归未得，家住海门东。
镜湖
陆游（宋代）

躬耕蕲一饱，闵闵望有年。
水旱适继作，斗米几千钱！镜湖泆已久，造祸初非天。
孰能求其故，遗迹犹隐然。
增卑以为高，培薄使之坚，坐复千载利，名托亡穷传。
民愚不能知，仕者笱目前；吾言固应弃，悄怆夜不眠。
晓行得江字
冯时行（宋代）

晴色招人步晓江，牙牙瘦石水淙淙。
断云作片元随伴，白鸟无群不著双。
净渚镜磨涵崛屼，飞涛云涌过{锋金换舟}{左舟右双}。
烟蓑雨笠吾将老，富贵心惭苦未降。
送高九经赴举
贯休（唐代）

回也曾言志，明君则事之。中兴今若此，须去更何疑。

志列秋霜好，忠言剧谏奇。陆机游洛日，文举荐衡时。

虎迹商山雪，云痕岳庙碑。夫君将潦倒，一说向深知。
题汲古阁
顾梦麟（清代）

千编蠹走鱼，三写焉成乌。流传不足征，笔削何如无？

寻源准之宋，正讹同索逋。旁观昧所从，或谓正者诬。

古今几纪载，半讫余已图。当时两官书，将恐供樵苏。

何况正史外，百杂如散珠。一阁此贯穿，上下缥缃俱。

我来耳目眩，譬海泛一壶。尝闻莲华藏，亦假轮藏扶。

熏染即其缘，经言岂欺吾？
稚山运使作斋名藏晖且觅诗久不能成今兹以大农召行有日因成鄙句并以送行
李光（宋代）

美玉当韫椟，明珠产深渊。达士贵混俗，大隐常居廛。

皓皓终易污，峣峣难自全。和光同其尘，老聃有成言。

徐侯如水鉴，胸中定媸妍。疾恶若仇雠，论事敢直前。

朅来大江西，独揽刺举权。奸赃尽屏迹，豺狼敢垂涎。

顾欲藏其晖，名室以自镌。老火正淫恣，旱气方接连。

怅别南浦亭，去去朝日边。中原正涂炭，生民思息肩。

公归明光奏，输忠倾肺肝。功成不自居，名与日月悬。
游郭希吕石洞二十咏·玉佩
刘过（宋代）

借榻卧云屋，欹枕仔细听。
误疑鸣珂声，不知水泠泠。
感旧三首
王柏（宋代）

却为清贫识世情，人於淡处味方珍。
未终旧话君还去，赖有梅花似故人。
当涂五日邑无竞渡故云
李之标（明代）

经年客梦总茫茫，争奈端阳节又忙。到处烟光欺过眼，寻常赏玩适回肠。

荔云岭首依稀近，蒲雨湖心漫自长。别有逋臣千古恨，教人何地吊灵湘。
游胜果寺分韵得地字
邓林（宋代）

佳朋总名流，胜果亦名寺。良辰载酒游，绝壁扪萝至。

纵目天壤宽，隔江吴越异。题诗继默公，甘让一头地。
颂古一百首 其三十
释智愚（宋代）

啐啄之机类不同，飞星撒火髑髅空。偷心死尽难为活，忽见金乌出海东。
次韵朱北窗阻雨留江馆对榻
虞堪（明代）

落花如海乱西东，绿水青山旧日同。无奈春光轻易晚，不知行路几时通。

竹深野鸟频呼雨，浪滚江豚正转风。苦欲留君休解缆，剪灯联榻话飘蓬。
昼过荷叶浦二首
陈造（宋代）

荷叶浦边支港多，凶人出没土人窝。
故人饭我非留滞，月黑天阴免夜过。
再会薛黄庭
白玉蟾（宋代）

别来真梦耳，相对各潸然。
一向於湖海，如今更市廛。
知心能有几，顾影独兴怜。
自欢吾衰矣，犹期子勉旃。
坐忘言岩问二三子
王守仁（明代）

几日岩栖事若何，莫将佳景复虚过。未妨云壑淹留久，终是尘寰错误多。

涧道霜风疏草木，洞门烟月挂藤萝。不知相继来游者，还有吾侪此意么？
次严介溪朝房落成斋居纪事之什三首 其三
孙承恩（明代）

西安奕奕门之西，直馆华榱万瓦齐。不有元臣躬异数，何由来者得安栖。

明禋高阁炉薰煖，检押风光彩笔题。愧我迂疏羁寓远，良宵往往负招携。
春日湖上
项安世（宋代）

一春官府倦樊笼，飞堕浮岚紫翠中。
云外凭栏临过鸟，石间披翠看奔洪。
东风茭荡关心绿，落日桃豀尽意红。
更踏苏堤湖面去，玉霄光里跨晴虹。
送望之移帅荆南
邹浩（宋代）

荆湖地与蛮獠通，江陵开府节制雄。劲兵十万拥罴虎，鼓角声动波涛风。

列城如子满棋面，一一元帅呼吸中。

陛下钩帘抚天宇，妙选百辟今属公。楚峰峻拔江汉广，晴光带影落渚宫。

悬知黄馘日饱饭，酣歌鼓腹均儿童。裕陵松柏老霜露，钟山杖屦埋蒿蓬。

自从知已失君相，隼旟熊轼西复东。赭袍可想不可见，十年一梦朝来空。

荆湖虽重岂留处，朝廷百度皆元丰。
游灵岩馆娃宫
周密（宋代）

春风吴苑梦凄凉，柳色如云惹恨长。鸟喙祇堪同患难，蛾眉何事管兴亡。

乌鸢自乐空山静，麋鹿来游野草长。一片古愁无写处，满城钟鼓送斜阳。
送陈嘏登第作尉归觐
赵嘏（唐代）

千峰归去旧林塘，溪县门前即故乡。曾把桂夸春里巷，

重怜身故锦衣裳。洲迷翠羽云遮槛，露湿红蕉月满廊。

就养举朝人共羡，清资让却校书郎。
花园即事呈常（一作韦中丞）
赵嘏（唐代）

烟暖池塘柳覆台，百花园里看花来。烧衣焰席三千树，

破鼻醒愁一万杯。不肯为歌随拍落，却因令舞带香回。

山公仰尔延宾客，好傍春风次第开。
丙戌岁朝立春
徐搢珊（清代）

百年难遇岁朝春，谚语相传亦有因。岁序适当推丙戌，斗杓正喜建庚寅。

数声爆竹摧冰箸，万树梅花聘玉尘。九十韶光今日始，赏心乐事许相循。
赠范信中
吕本中（宋代）

异时携客醉公家，蜡烬堆盘酒过花。万里溪山隔春事，十年风景困胡沙。

郑庄好客浑如昨，何逊能诗老更佳。但得尊前添一笑，莫言漂泊在天涯。
颂古九十八首
释印肃（宋代）

若不离四句，如何绝百非。
直指西来意，西来意是□。
权教参智藏，黑白转狐疑。
妙得无非物，如如道不知。
临江仙
吕希纯（宋代）

□□□□□□□，□□□□□□。莫交闲虑到心头。

有来忧不得，无后不须忧。

□□□□□□□，□□□□□□。万般希望不如休。

无来求不得，有后不须求。
送蔡十二之海上（时在卫中）
高适（唐代）

黯然何所为，相对但悲酸。季弟念离别，贤兄救急难。

河流冰处尽，海路雪中寒。尚有南飞雁，知君不忍看。
婺州留别邓使君
张循之（唐代）

西掖驰名久，东阳出守时。江山婺女分，风月隐侯诗。

别恨双溪急，留欢五马迟。回舟映沙屿，未远剩相思。
月下白
史铸（宋代）

素质鲜明绝点尘，冰轮高照转精神。
丛丛皓彩如罗绮，个样诚堪示染人。
盱眙
谢肃（明代）

长淮清泗东南阔，第一山当碧汉横。胜地几回经战马，客舟千里听啼莺。

波涛晴动僧伽塔，草木春深义帝城。天际汴河来衮衮，陈留遗俗最关情。
寄吕巾石先生
陈良珍（明代）

银鱼焚却碧山中，家住周郎旧宅东。高阁著书藜照夜，小山招宅桂成丛。

楚天木落霜初到，湘水潮来信不通。几度临高重延伫，夕阳楼上送飞鸿。
雨中二绝句
项安世（宋代）

雨过山色青，风来水花白。
不是风雨来，何因见颜色。
西江月（茶词）
苏轼（宋代）

龙焙今年绝品，谷帘自古珍泉。雪芽双井散神仙。苗裔来从北雪。

汤发云腴酽白，盏浮花乳轻圆。人间谁敢更争妍。斗取红窗粉面。
答端明王尚书见寄兼简景仁文裕二侍郎二首
欧阳修（宋代）

日久都城车马喧，岂知风月属三贤。
唱高谁敢投诗社，行处人争看地仙。
酒面拨醅浮大白，舞腰催拍趁繁弦。
与公等是休官者，方把锄犁学事田。
送僧
贾岛（唐代）

大内曾持论，天南化俗行。旧房山雪在，春草岳阳生。

晓了莲经义，堪任宝盖迎。王侯皆护法，何寺讲钟鸣。
题延平李氏宅
陈宓（宋代）

延平李氏庐，仙翁扁盘谷。
虚堂纳水石，兰萱和修竹。
距城才咫尺，作吏愧真俗。
年馀始一到，赖有客如玉。
定海
陈著（宋代）

一夜南风便叶舟，天教偿我定川游。
两崖踞海潮吞脚，万石封川水掉头。
家家活计鱼虾市，处处欢声鼓笛楼。
不用丹青状风景，逢人且说小杭州。
减字木兰花·人无常止
沈瀛（宋代）

人无常止。暮四朝三时怒喜。怪雨嫌风。高耳皇天下听通。刚而使酒。骂坐灌夫忘客寿。魋若予何。夫子雍容语不多。
木兰花慢
王炎（宋代）

缃桃花树下，记罗袜、昔经行。至今日重来，人惟独自，花亦凋零。青鸟杳无信息，遍人间、何处觅云軿。红锦织残旧字，玉箫吹断余声。

销凝。衣故几时更。又谁复卿卿。念镜里琴中，离鸾有恨，别鹄无情。齐眉处同笑语，但有时、梦见似平生。愁对婵娟三五，素光暂缺还盈。
拟吉州解试秋风楚竹冷诗
杨万里（宋代）

客子征行日，偏逢楚水秋。
一风来瑟瑟，万竹冷修修。
吹作清霜来，声酣古渡头。
班林寒欲裂，碧节爽还幽。
不复披襟快，长怀落帽愁。
少陵诗思苦，送别更宜搜。
江叔志司业堪老园 其三
宋褧（元代）

故园之乐何如，大胜金马石渠。田头有秫酿酒，朝中无客通书。
白云洞
丁元照（清代）

绝壁险摩空，中开一罅通。天心矜诡谲，山骨凿崆峒。

阴气潜蛟黑，晴光漏日红。白云留不住，飞去九霄中。
孤山桃花二首
周文璞（宋代）

莫向蓬蒿恨不遭，梦魂曾钓海山鳌。
当时不合轻仙事，惆怅灵风满碧桃。
寄东林言之禅子
齐己（唐代）

闻思相送后，幽院闭苔钱。使我吟还废，闻君病未痊。

听秋唯困坐，怕客但佯眠。可惜东窗月，无寥过一年。
于飞乐
贺铸（宋代）

日薄云融。满城罗绮芳丛。一枝粉淡香浓。几销魂。偏健羡、紫蝶黄蜂。繁华梦断，酒醒来、扫地春空。

武陵原、回头何处。情随流水无穷。寄两行清泪，想几许残红。惜花人老，年年奈、依旧东风。
晚归独酌有怀熊镜蓉
张恩准（清代）

归路不觉晚，鸦啼烟雨昏。疏镫隐城堞，落叶聚柴门。

寇盗犹未已，文章何足论。怀人竟寒夜，独酌倒空樽。
泗演石
陆文圭（元代）

荆山石有玉，楚国无人知。
再南锋强售，抱璞空自悲。
他自遇良工，乃始称其奇。
实傅数百载，邯口又得之。
秦人请城易，赵氏以为疑。
不予宁负曲，予之恐邮欺。
相如奉使往，持壁指瑕兹。
术冠虚如许，儿柱欲何为。
衣褐已归赵，汤外安足辞。
奇辞古若人，掩卷空嗟咨。
是非定百世，成败止一时。
天生此尤物，前后成祸基。
有美当轩世，术村诚非宜。
和氏不待价，则足将尤谁。
人才国轻重，壁岂偿安危。
相如真暴虎，虽死悔莫追。
二子有遗憾，仲尼真吾师。
泗党一片石，不染自成缫。
上有华林字，颖是故物遗。
春官雅好古，傅载烦文移。
主人不敢惜，持贡白玉迟。
埋光经几年，不与赏音期。
无意博连城，得失轻豪斋。
二事拟非伦，聊以资吾时。
雨中书抱
皇甫汸（明代）

一春风雨落花稠，长日园林坐自幽。北海以才蒙谤缺，东京何事恨清流。

欲除烦恼空尘劫，并悟逍遥是浪游。莫学虞卿频著作，书成犹未解穷愁。
句
谌祜（宋代）

吴天北斗行宫在，汉节西风閒道归。
戴帅初九日无憀以满城风雨近重阳为韵七首袖
陈著（宋代）

吾发白且老，面目又尘土。
流落如秋娘，无复画眉妒。
徒怀万里心，夜梦良劳苦。
欲言言向谁，鸡鸣正风雨。
将至建昌
杨万里（宋代）

梅雨芹泥路不佳，闷来小歇野人家。
绿萍池沼垂杨里，初见芙蕖第一花。
梁税课用修自白下转官柳州巡司寄怀一首
李英（清代）

闻君江左再移家，击柝微官署种花。暂寄柳州供柳史，堪从丹府觅丹砂。

浪游忆昔登东岱，樵采胡为饭小麻。司马生涯归故里，鹤楼风月梦京华。
过五柳湾
王十朋（宋代）

出守江湖日念还，又扶衰病入巴山。不能早作归田计，愧过渊明五柳湾。
海棠春 寿胡涧泉
程文海（元代）

年年二月风光好。佛出世、有谁知道。无量寿如来，昨夜先来报。涧边玉树，泉边瑶草，千岁和春未老。莫羡涧泉间，有凤衔书到。
挽郑夫人二首
刘克庄（宋代）

九秩复何憾，生荣没更哀。
闺门天下则，地位佛中来。
贝叶从头看，庭槐一手栽。
侍儿闻晓磬，犹恐坐禅回。
梅花集句 其七十
李龏（金朝）

草为床坐瓦为杯，爱著幽香未拟回。醉到花残呼马去，姚黄魏紫莫相猜。
拜杨伯起墓
汪灏（宋代）

蟠龙关塞近，大鸟墓门深。万古长河水，千秋暮夜心。

衣冠朝岳麓，蘋藻荐桃林。夫子应知己，囊无陆贾金。
游北李园
吕本中（宋代）

小径纵横出紫苔，绿阴高下缀黄梅。榴花却是多情思，留宿薰风未肯开。
秋怀
罗公升（宋代）

钱塘八月潮，胜绝闻古今。
顺儿识潮耳，不识潮中心。
云谷八咏为乡人袁仲玉题 其四 天心玩月
韩雍（明代）

静里乾坤玩古今，一轮明月正天心。光辉不但来云谷，四海苍生仰照临。
题画壁和毛秋岑韵
丁思孔（清代）

秋水蒹葭阔，孤舟自往还。好音酬去雁，清响答空山。

垂钓烟波里，言怀杯酒间。几人有清趣，心与境俱闲。
太宗皇帝挽歌
王禹偁（宋代）

日到虞泉落，天从杞国崩。
去年寿宁节，今夕永熙陵。
薤露悲风起，松阡苦雾凝。
龙髯攀不及，千古恨难胜。
题迎仙堂
白玉蟾（宋代）

昔日寻师到海涯，手中常袖一青蛇。
随身风月长为伴，到处溪山总是家。
玉笥岩前曾结草，金华洞里独餐霞。
有人问我长生事，默默无言指落花。
先兄中散挽歌词四首 其二
葛胜仲（宋代）

德与才高位不酬，大钧杳默向谁尤。剖符政化传沂水，握节威名振宛丘。

心悟三乘真合觉，学该九域独推优。雁行影拆元龟丧，泪洒西风不忍收。
乌夜啼（题月海星天观，即宋武所居故地）
郑熏初（宋代）

春江一望微茫。辨桅樯。无限青青麦里、菜花黄。今古恨，登临泪，几斜阳。不是寄奴住处、也凄凉。
宴坐轩
邓肃（宋代）

客食突不黔，马上肉消髀。
所得知几何，此生亦茅靡。
何如丰岩公，一室万缘止。
竹林能清幽，岩窦富奇伟。
关门寂无人，烧香坐隐几。
今年忽猿惊，杖屦数百里。
持此凝宴坐，老师一启齿。
我岂死灰如，春风吹不起。
请君看九渊，止水即一洗。
日落
张耒（宋代）

日落长云暗，风悲古岸秋。
渚鸥遥避客，野蝶戏随舟。
疏拙资微禄，飘零厌远游。
若无尊里酒，何物与消愁。
送郑景望赴国子丞诗二首 其二
薛季宣（宋代）

忾我论交晚，何堪又索居。朝阳鸣必凤，清水察无鱼。

百恼愁成斛，群疑鬼载车。否臧亡可道，赢得腹诗书。
履道见和复答之十首 其七
释德洪（宋代）

所居远城市，已绝送迎烦。赖有隔桥子，时来过小轩。
齐天乐（壬子和陈次贾为寿韵）
李曾伯（宋代）

少年塞上秋来早，昴街尚余芒曜。举目关河，惊心弧矢，顾我岂堪戎纛。几番凤诰。愧保障何功，恩隆旒藻。笑指呼鹰，露花烟草忆刘表。

头鸬如许相与，岁寒犹赖有，白发公道。对月怀人，临风访古，往事凄凉难考。何时是了。莫驰志伊吾，贪名清庙。松菊归来，稽山招此老。
方干隐居
李山甫（唐代）

咬咬嘎嘎水禽声，露洗松阴满院清。溪畔印沙多鹤迹，

槛前题院有僧名。问人远岫千重意，对客闲云一片情。

早晚尘埃得休去，且将书剑事先生。
梅花七律 其十七
张道洽（宋代）

冰氏根苗出涸阴，一团玉雪缟千林。百年幽树古香澹，数个疏花春意深。

俗眼共怜西子态，世人谁识广平心。孤芳不入骚经里，物色分留待我吟。
和巩使君谢开府送牡丹绝句
虞俦（宋代）

东君属意鹤翎红，喜入先生盼睐中。蝴蝶亦知春事短，向人栩栩恋芳丛。
登果州金泉山和韵
李曾伯（宋代）

故迹存栖鹤，高风扫镜鸾。
烟霞扃地邃，冰雪照人寒。
妙句挥浓墨，仙颜焕渥丹。
虽云归棹晚，犹及附飞翰。
己卯南巡视河工回跸
玄烨（清代）

行遍江南水与山，柳舒花放鸟绵蛮。明朝又入邳徐路，凤阙龙楼计日还。
黄州新建小竹楼记
王禹偁（宋代）

黄冈之地多竹，大者如椽，竹工破之，刳去其节，用代陶瓦。比屋皆然，以其价廉而工省也。

子城西北隅，雉堞圮毁，蓁莽荒秽，因作小楼二间，与月波楼通。远吞山光，平挹江濑，幽阒辽夐，不可具状。夏宜急雨，有瀑布声；冬宜密雪，有碎玉声；宜鼓琴，琴调虚畅；宜咏诗，诗韵清绝；宜围棋，子声丁丁然；宜投壶，矢声铮铮然；皆竹楼之所助也。

公退之暇，被鹤氅衣，戴华阳巾，手执《周易》一卷，焚香默坐，销遣世虑。江山之外，第见风帆沙鸟，烟云竹树而已。待其酒力醒，茶烟歇，送夕阳，迎素月，亦谪居之胜概也。

彼齐云、落星，高则高矣；井干、丽谯，华则华矣；止于贮妓女，藏歌舞，非骚人之事，吾所不取。

吾闻竹工云，竹之为瓦，仅十稔。若重覆之，得二十稔。噫，吾以至道乙未岁，自翰林出滁上，丙申移广陵；丁酉又入西掖，戊戌岁除日有齐安之命，己亥闰三月到郡。四年之间，奔走不暇，未知明年又在何处，岂惧竹楼之易朽乎！幸后之人与我同志，嗣而葺之，庶斯楼之不朽也！

咸平二年八月十五日记。
失题二首 其二
李光（宋代）

贺监门前水一湾，藕花十里对梅山。归心不待秋风急，恐负轻鸥作伴闲。
赠临江守范希远龙图
郭祥正（宋代）

倾盖相逢晚，开樽上小楼。感时心尚壮，欲语涕难收。

神主方思心，英才悉应求。邦畿分使节，玉陛迩宸旒。

温密亲闻诏，精忠屡献谋。养兵能足食，行县必宽囚。

舜日期无尽，尧云遽莫留。鼎湖龙化影，银海雁沈秋。

事毕身先贬，名高众所尤。一麾甘去国，千里谩承流。

兄弟皆朱绂，双亲未白头。遭谗虽坎坷，安命亦优游。

雪意饶冬暖，滩声奈客愁。须君作霖雨，终附济川舟。
退宫人
陆壑（宋代）

破箧犹存旧赐香，轻将魂梦别昭阳。
只知镜时春难驻，谁道人间夜更长。
父母家贫容不得，君王恩重死难忘。
东风二月垂杨柳，犹解飞花入苑墙。
睡起二首 其二
陆游（宋代）

蒲萄换叶欲成阴，岁月催人感慨深。安得门前无俗客，岸巾临水听蝉吟。
同陈公彦推官登峨嵋亭
郭祥正（宋代）

新亭彼谁搆，名因翰林揭。惟南极空旷，朗咏佳兴发。

倾盖忘形极，辄莫叹华发。归帆天外低，渡鸟云端没。

中原峥嵘际，天堑限楚越。宁知承平来，但见山花歇。

君相方圣贤，胡为念京阙。但穷林泉乐，蹑屐上崷崒。

酒量孰先降，樽罍未云竭。欲寻太白坟，草间迷断碣。

神交无古今，清风来飘忽。征辔还催人，东峰挂寒月。
点绛唇 咏梅蕊
陈嘉（清代）

春到孤山，满山密糁胭脂颗。翠禽啼过。只恐繁英堕。

细萼如椒，禽角簪应可。东风裹。圆苞紧锁。不许芳心破。
十二时 其十二
释咸静（宋代）

人定亥，念念无常刹那快。回光省取不迁心，坐照十虚谁对待。
三月十七老黄龙生辰
释德洪（宋代）

黄龙三月十有七，天下衲僧信不及。尽道三关透者难，鼻直眼横谁不识。

满院东风花不言，死生情尽于今日。汨罗江上小丛林，放意说禅无愧色。
鼎湖
朱熙载（宋代）

颙卬万仞插云端，极目令人心胆寒。
直上欲冲牛斗暗，弥高方胆太虚宽。
鬼神捧出擎天柱，海底移来压地盘。
仙骨何时跨神马，御风飞上鼎湖看。
懋宗奉议有佳句咏冷庭叟野居庭坚于庭叟有十
黄庭坚（宋代）

城西冷叟半忙闲，人道王阳得早还。
四望楼台皆我有，一原花竹住中间。
初无狗盗窥篱落。
底事蛾眉失锁关。
每为朝天三十里，时时惊枕梦催班。
新酿熟小饮二首 其一
陆游（宋代）

玉船潋潋酌鹅黄，菊欲残时抵死香。似与幽人为醉地，清笳声里一天霜。
楚宫秋怨
李龏（金朝）

水殿芙蓉拆锦苞，暮檐小网集蟏蛸。射麋人醉秋江畔，风罥尘丝落燕巢。
山行
陆游（宋代）

七十衰翁短鬓斑，药瓢藤杖伴清闲。
平生恶路羊肠阪，晚岁羸躯饭颗山。
一寸塔余青霭外，数声钟下翠微间。
往来处处皆奇绝，莫道先生兴尽还。
自安仁至豫章途中杂兴十九首
赵蕃（宋代）

快雨悬知亦快晴，解包何惜片时程。
须臾雨止晴能好，一道云山泼眼明。
游烂柯山
王弘诲（明代）

世事由来一局棋，千秋得失几人知。直从弹指观无著，翻笑柯仙领悟迟。
锁宿馀半月得閒读书喜而有赋 其三
程公许（宋代）

薰风锁重棘，襆被去何勇。私我几日閒，此意千金重。
别蒙侄
方岳（宋代）

呜呼吾与汝，生世何不辰。
每思十年事，雪涕时沾巾。
方予第奉常，堂有未老亲。
当时尔父母，绿鬓犹青春。
乃各不待年，拱木号苍旻。
祸予不自殒，降丧无太频。
骨肉才百指，踵作松下尘。
乃今所存者，欲言鼻酸辛。
我父惟我耳，尔父惟尔身。
绵延仅不绝，一丝引千钧。
所以叔侄间，不啻父子真。
岂不念尔孤，聚族守一贫。
曰惟门户故，恋恋官仓陈。
雅欲携尔俱，守舍无可我。
向来恶少子，覆辙那可遵。
譍门故自佳，尔学忧荆榛。
索居寡师友，则与不学均。
老夫本无似，嗜书如嗜醇。
少时共灯火，往往夜向晨。
但患丛不精，宁往父母嗔。
尔今既婚冠，不与儿童邻。
一念及泉壤，於何敢因循。
此身所系重，安事予淳淳。
俚谚亦有之，一日计在寅。
岂伊拾青紫，声利双朱轮。
胸中无古今，几何不凡民。
嗟予父祖曾，百屈不一伸。
寸累望吾辈，诗礼俱彬彬。
奈何泉始流，遽以捧土湮。
契阔未可期，为吐肝轮囷。
幅短气则长，此纸共书绅。
偈五十三首 其五十二
释克勤（宋代）

古佛有通津，当阳亘古今。悬崖能撒手，一语直千金。
日出东南隅行
徐伯阳（南北朝）

朱城璧日启朱扉，青楼含照本晖晖。远映陌上春桑叶，斜入秦家缃绮衣。

罗敷妆粉能佳丽，镜前新梳倭堕髻。圆笼袅袅挂青丝，铁钩冉冉胜丹桂。

蚕饥日晚暂生愁，忽逢使君南陌头。五马停珂遣借问，双脸含娇特好羞。

妾婿府中轻小吏，即今来往专城里。欲识东方千骑归，蔼蔼日暮红尘起。
岁暮
洪朋（宋代）

黔雷运天机，四气莽回互。始玩春载阳，欻见岁云暮。

孰知老境侵，转觉夙尚误。吾闻昆崙墟，上有不死树。

安得攀其条，奇龄傥能度。
庭柏旱久色悴漫赋
何焯（清代）

列纛本长青，颇讶杂黑黄。虽云异彫落，黯然多不扬。

岂伊渴天泽，姿貌摧昂藏。应坐旱尘封，莫听劲色彰。

严风凝霿雾，挂树繁晓霜。日出但微泫，安能发故光。

何时甘雪尺，高檠射深窗。翳霾尽漱浣，豁见翠凤翔。

北岭苍髯身，凌寒皎相望。
减字木兰花 荔枝二首 其一
李纲（宋代）

华清赐浴。宝瓮温泉浇腻玉。笑靥开时。一骑红尘献荔枝。

明珠乍剖。自擘轻红香满手。锦袜罗囊。犹瘗当年驿路旁。
雨洗山松
朱元璋（明代）

四山松柏夕尘连，宵雨朝来洗涤鲜。声听微风翻碧浪，光舒初气捲青烟。

啼猿日晚跳还跃，舞鹤云归旋更翩。林麓笙簧莺啭巧，洞仙骑鹿上遥天。
游北李园三绝 其一
吕本中（宋代）

雨映烟笼万竹蟠，枯条高下不堪看。非干秋后多霜露，自是芙蓉不耐寒。
挽东莱二首
康文虎（宋代）

中兴以后谁堪数，名满东南震昔贤。
旧论当时存喘息，微婆今日塞天渊。
承平格力回全盛，人物风流继往年。
太息何人知所自，此心时复一潸然。
句 其二
余子畏（宋代）

若知瓦砾真成道，便觉珠玑不属君。
两浙周提刑生日
陈渊（宋代）

淮南草木亦知威，故国重看衣绣归。不用埋轮留魏阙，故应持斧静圜扉。

天瞻柳舍双丸会，地应蓂阶五叶飞。此日长庚来吉梦，弧南终并一星晖。
大江东去 癸巳暮冬小雪家集作
王庭筠（金朝）

山堂晚色，满疏篱寒雀，烟横高树。小雪轻盈如解舞，故故穿帘入户。扫地烧香，团栾一笑，不道因风絮。冰凘生砚，问谁先得佳句。
有梦不到长安，此心安稳，只有归耕去。试问雪溪无恙否，十里淇园佳处。修竹林边，寒梅树底，准拟全家住。柴门新月，小桥谁扫归路。
是夜闻十六兄雪中有作次韵
杜范（宋代）

晚山栖半白，晚岫勒斜红。
草草三杯里，悠悠一笑中。
喜君才磊魄，雇我意蒙茸。
伯仲壎篪处，空嗟不与同。
题葛仙翁移家图
陈基（元代）

是处青山可鍊丹，问君拔宅向何山。纵令儿女恩情重，鸡犬何心不肯还。
迎神
朱熹（宋代）

皇胡为兮山之幽，翳长薄兮俯清流。渺冀州兮何有，眷此土兮淹留。

皇之仁兮如在，子我民兮不穷以爱。沛皇泽兮横流，畅威灵兮无外。

洁尊兮肥俎，九歌兮招舞，嗟莫报兮皇之祐。皇欲下兮俨相羊，烈风雷兮暮雨。
题真继翁司令新居二首·格轩
刘克庄（宋代）

招鹤山空衿佩散，至今复以格名轩。
礼诗学已先传子，性理书犹密付孙。
程氏必须通一件，申公云不在多言。
侯芭老去头如雪，曾受吾师罔极恩。
首夏二首
方回（元代）

晒茧未缲丝，晴天麦最宜。
树阴常独立，禽语不吾疑。
苦笋烹胜肉，新茶嗅醒脾。
薰风吹此句，突过一春诗。
奉和张仆射朝天行
权德舆（唐代）

元侯重寄贞师律，三郡四封今静谧。丹毂常思阙下来，

紫泥忽自天中出。军装喜气倍趋程，千骑鸣珂入凤城。

周王致理称申甫，今日贤臣见明主。拜恩稽首纷无已，

凝旒前席皇情喜。逢时自是山出云，献可还同石投水。

昔岁褒衣梁甫吟，当时已有致君心。专城一鼓妖氛静，

拥旆十年天泽深。日日披诚奉昌运，王人织路传清问。

仙酝尝分玉斝浓，御闲更辍金羁骏。元正前殿朝君臣，

一人负扆百福新。宫悬彩仗俨然合，瑞气炉烟相与春。

万年枝上东风早，珮玉晨趋光景好。涂山已见首诸侯，

麟阁终当画元老。温室沈沈漏刻移，退朝宾侣每相随。

雄词乐职波涛阔，旷度交欢云雾披。自古全才贵文武，

懦夫只解冠章甫。见公抽匣百炼光，试欲磨铅谅无助。
王雅适久居金陵过访山中因赠
居节（明代）

春遍天涯芳草多，王孙裘马意如何。
髻鬟山好初收雨，罗绮江平暮不波。
韦曲花前千日醉，杜鹃声里片帆过。
秋清拟泛秦淮月，与尔同听《玉树》歌。
偈七首 其三
释继成（宋代）

狭路相逢且莫疑，电光石火已迟迟。若教直下三心彻，祇在如今一饷时。
题龙华山寺
何耕（宋代）

杰阁山为佛，精庐地布金。
水涵空阔净，路绕翠微深。
鸟下窥斋缽，龙归识梵音。
城中尘眯目，那得此幽寻。
贺新郎·试与姮娥语
京镗（宋代）

试与姮娥语。问因何、年年此夜，月明如许。万顷熔成银世界，是处玉壶风露。又岂比、寻常三五。变化乾坤同一色，觉星躔、斗柄皆回互。须要我，共分付。平生脚踏红尘处。漫纷纷、鸡虫厚薄，燕鸿来去。只有婵娟多情在，依旧当时雅素。空自叹、归心难住。留取清光岷江畔，照扁舟、送我章江路。频引满，莫匆遽。
如梦令（五之二）
秦观（宋代）

遥夜沈沈如水。风系驿亭深闭。梦破鼠窥灯，霜送晓寒侵被。无寐。无寐。门外马嘶人起。
重到惠山
李绅（唐代）

碧峰依旧松筠老，重得经过已白头。俱是海天黄叶信，

两逢霜节菊花秋。望中白鹤怜归翼，行处青苔恨昔游。

还向窗间名姓下，数行添记别离愁。
江行留别
马戴（唐代）

吴楚半秋色，渡江逢苇花。云侵帆影尽，风逼雁行斜。

返照开岚翠，寒潮荡浦沙。余将何所往，海峤拟营家。
褒三汤孝行
袁甫（宋代）

谁道田家不读收，一门孝行与人殊。
直将自己通天地，岂是无心惜体肤。
人愿生儿皆似此，神如佑善肯忘吾。
勉哉一念勤推广，已辨嘉名里巷呼。
和许月湖游鼓山
陈宓（宋代）

伐坐尘坌中，秋汗正浃背。
闻君游鼓山，骑马破烟霭。
不向晓中看，安得识眉黛。
飘然出樊笼，始觉此身大。
登高望四远，何物非砺带。
行窥灵源洞，往往众仙会。
青山为佳人，分外作幽态。
而我俗缘重，不到清凉界。
新诗时一吟，忽在千岩外。
闺怨五首 其五
许棐（宋代）

小院东风去住中，春愁元不隔帘栊。自家颜色凋零尽，却对花枝惜堕红。
酌别世弼
黄庭坚（宋代）

王郎婚友平生期，学问文章过吾党。
一见悬知白璧奇，三年未负青云赏。
苏秦六印自多金，陶朱再相宜藏镪。
贫贱相知乃为贵，功名所在何须枉。
邺王城下倒清樽，子云书中幂蛛网。
樽前惜别语万千，门外催发人三两。
自从相见开青眼，无处会面如天上。
倾壶倒树驻车马，岂但呼灯照甖瓬。
平生相从忘岁月，手足割裂诚迷惘。
譬如旁人看疥癞，未易能去肤发痒。
但愿自思恩爱闲，勿以眼前剧愁想。
季春日清晖阁叠前韵
弘历（清代）

春去春来客路辕，女夷雅解返花魂。柍桭旭影迟珠箔，燕雀风光猎网轩。

鼠尾麝煤梧几静，松涛蟹眼茗炉喧。如酥脉起初耕便，消得恩膏自御园。
开诸方语
释心月（宋代）

收拾残花贴故枝，游蜂舞蝶谩纷飞。
莫教嗅著无香处，懡{左忄右罗}还从旧路归。
初到睦州寄毗陵范御史
赵抃（宋代）

前日鹓鸿接羽仪，平生风谊见施为。苏台薄暮分襟后，严濑逢佳伫立时。

归棹岂能忘旧里，去筒犹未寄新诗。寒泉绕石山环坐，一弄南风慰所思。
题梅山
张景端（宋代）

作尉南昌日，投书北阙频。
忠言不悟主，直节耻为臣。
汉室多灾异，吴门念隐沦。
挂冠忘宠辱，蒙袂出埃尘。
虹屈英雄气，鸥君自在身。
永怀三洞诀，高谢九江春。
择地开仙馆，看云翦寿巾。
玄台秋步月，虚室夜凝真。
无梦生芳草，留年养大椿。
碧茸香不断，青鸟性偏驯。
太液刀圭就，中黄道路新。
武夷空坠马，郁木竟栖神。
绛节虽朝帝，灵波尚济民。
一名传旧史，千古事严禋。
瑞气生仙药，清风付羽人。
坛遗金鼎像，井锁玉华津。
地接洪崖府，溪通剑水滨。
鹤归云抖擞，龙起石鳞皴。
已悟身为患，元期德有邻。
青山不忘我，今日是天亲。
谢李自明
徐积（宋代）

养以其久，真以其积。维积维久，是以为德。德而德之，或表而失。

德而弗德，然后能造。孰为斯施，孰为斯报。德其德者，伐干以斧。

弗德其德，培以根土。德乎斯乎，其孰禦乎。
闻王巩还京会客剧饮戏赠
苏辙（宋代）

闻君归去便招呼，笑语不知清夜徂。
结束佳人试银甲，留连狂客恼金吾。
灯花零落玉山倒，诗笔欹斜翠袖扶。
暂醉何年依锦瑟，东斋还复卧氍毹。
菲泉
王十朋（宋代）

梵王宫近夏王宫，一水清含节俭风。越俗不知王好恶，泉名却在酒名中。
赋雪
贺德英（宋代）

谁剪银河水，飞花出汉霾。月明人竞往，踏破水晶街。
崇德楼怀古八首为彭城马子津赋 其五
黄佐（明代）

颐真怀老彭，用之师大禹。斟雉道不传，河流遽如许。

觞淩屹黔艧，仁知似交语。抚化坐超忽，参错成宾主。
蒲州八咏 其八 玉官飞湍
段成己（金朝）

冷云深处漾寒清，千仞悬流玉练明。车马往来山下路，何人到此濯尘缨。
和太师相公秋兴十首
夏竦（宋代）

彤管少文堪约史，霜戈无艺可防边。
孟诸苍莽平台远，坐对秋光又一年。
菩萨蛮（次韵）
韩淲（宋代）

人间多少闲风度。薄情失记相逢处。绿鬓画鸦儿。旧巢双燕栖。

逢衫回素玉。檀板声何蹙。一抹晚霞飞。泪痕无脸啼。
次韵夜泊（二首）
顾禄（明代）

海近潮初上，江清天倒流。
故乡频入梦，此地独维舟。
落雁沈霜镜，潜鱼避月钩。
不眠催早发，历历数更筹。¤
永遇乐（二之二·歇指调）
柳永（宋代）

天阁英游，内朝密侍，当世荣遇。汉守分麾，尧庭请瑞，方面凭心膂。风驰千骑，云拥双旌，向晓洞开严署。拥朱轓、喜色欢声，处处竞歌来暮。

吴王旧国，今古江山秀异，人烟繁富。甘雨车行，仁风扇动，雅称安黎庶。棠郊成政，槐府登贤，非久定须归去。且乘闲、孙阁长开，融尊盛举。
雪阻李家渡
董嗣杲（宋代）

迹寄邮程冒冷云，病身染透客衣尘。
欹倾茅店清眠雪，想像梅村远醉春。
樵子独还衣卸湿，篙人相告酒赊频。
荒鸡唱断天将曙，快解孤篷野渡滨。
悼甥女叶昭齐二首
沈倩君（明代）

云静烟飞降蕊渊，幽兰比格锦为篇。
伤心赚梦梨花月，闲锁春风听杜鹃。
正月尽山间梅花犹有未放者
方岳（宋代）

南枝寒尽着花迟，入我新年第一诗。
明月向人应有语，老天於物本无私。
自通之后谁相得，未雪以前春不知。
尽让世间凡草木，再三守此岁寒姿。
鲍待用 其四
林亦之（宋代）

读尽东床一卷书，不妨踪迹向来疏。剑津红帐为门户，想得多多送葬车。
和唐林夫正字韵
强至（宋代）

共是江山弃水云，更同魏北走埃尘。
官书断手何多日，乐事回头已一春。
入夏解衣宜野逸，几时纵酒到天真。
由来朋字难为正，莫漫刚颜忤世人。
句
邹补之（宋代）

曲江丞相言不售，范阳烽火连京畿。
过青阳齐丘旧隐
周南（宋代）

利尽渔民五季年，谁蠲丁口亩输钱。
不将公量收家邑，漫把徵贤改应天。
偶书
邵雍（宋代）

美食无使餍，餍则不能受。
善人无使倦，倦则不能久。
官小拜人喜，官高拜人耻。
官职自外来，中心何若此。
挽知府陈大著
陈宓（宋代）

艾轩今有几门人，盛德如公复丧沦。
蚤岁文名喧米廪，莫年禄秩竟朱轮。
闾阎方颂循良政，台阁犹传剀切陈。
拟俟垂车随贺客，如何永别泪沾巾。
山斋排闷
舒岳祥（宋代）

耳聋便稳睡，眼暗总迷云。
树湿直如沃，花香不待焚。
燕归如旧主，蜂健有新君。
莫怪今非昔，从他聚必分。
陈丈朴庵招赏牡丹同人即席分赋得明字
查升（清代）

金谷何如蜀锦城，放翁旧谱阅《天彭》。置身富贵何须早，到眼云霞觉倍明。

丁字帘前围蝶翅，午时画里验猫睛。风流共忆《清平调》，合座春光醉玉罂。
次韵魏定甫早春题咏五首 其五
周紫芝（宋代）

柴扉春亦借融和，客少高轩谁肯过。醉里我应惭毕阮，诗中君合是阴何。
郊庙歌辞。周郊祀乐章。福顺乐
佚名（唐代）

相承五运，取法三才。大礼爰展，率土咸来。

卿云秘室，甘泉宝台。象樽初酌，受福不回。
醉落魄·人日南山约应提刑懋之
魏了翁（宋代）

无边春色。人情苦向南山觅。村村箫鼓家家笛。祈麦祈蚕，来趁元正七。
翁前子后孙扶掖。商行贾坐农耕织。须知此意无今昔。会得为人，日日是人日。
送乘叔羽寺丞持节淮东二首
杨万里（宋代）

煮海谁为崇，沿淮困不胜。
民思贤使者，帝遣大农丞。
玉节寒侵斗，牙樯冻作冰。
来归闻早著，紫禁要渠登。
东晋
崔涂（唐代）

五陵豪侠笑为儒，将为儒生只读书。

看取不成投笔后，谢安功业复何如。

秦国金陵王气全，一龙正道始东迁。

兴亡竟不关人事，虚倚长淮五百年。
谒金城寺
黎玉书（明代）

偶来参丈室，野寺宿孤村。挂仗僧窥影，闻钟客到门。

残花翻侧石，败叶乱芳原。僻地居民少，青山谁酒樽。
赠县令
建阳举子（宋代）

寒儒登第十三年，冲替归来卖尽田。除却职田清俸外，不知何处遇神仙。
龙池鲫歌
沈大成（清代）

灵岩山阳白龙池，中有神物不敢窥。风雨变化产金鲫，腹腴修凸甘而肥。

常时䱷者触龙怒，辟历往往随人驰。岁寒霜雪老龙蛰，罾网乃敢临渊施。

一尾入市一金直，物少嗜众宜居奇。犹忆童时侍膝下，阑干苜蓿同尝之。

荏苒五十有余载，食指虽动杳难期。今兹中孚交卦气，旅馆大雪飞如筛。

老夫瑟缩蚕在茧，忽见银鹿褰书帷。素鳞翕翕眼犹动，柳枝脱叶横穿腮。

曰此良友自远致，主人相馈佐酒卮。纵之盆盎始圉圉，斗升之水亦扬鬐。

金齑玉鲙吾所欲，灶觚况复劳相思。亟呼饔人煮冰水，芼以葱兼姜桂滋。

上箸白于剖良玉，沾唇腻若含凝脂。尤爱鱼脑及鱼尾，水晶碎嚼吞胶饴。

巷南同志招共食，既醉捉笔还为诗。冯煖弹铗古无取，蒙庄涸澈亦足嗤。

乐王羊舌皆何在，且微昏礼观爻辞。
偈颂一百六十首
释宗杲（宋代）

南泉放倒，云门扶起。
放倒扶起，有宾有主。
明眼衲僧商量，切忌别作道理。
奉和圣制瑞雪篇
刘庭琦（唐代）

紫宸飞雪晓裴回，层阁重门雪照开。九衢皛耀浮埃尽，

千品差池贽帛来。何处田中非种玉，谁家院里不生梅。

埋云翳景无穷已，因风落地吹还起。先过翡翠宝房中，

转入鸳鸯金殿里。美人含笑出联翩，艳逸相轻斗容止。

罗衣点著浑是花，玉手抟来半成水。奕奕纷纷何所如，

顿忆杨园二月初。羞同班女高秋扇，欲照明王乙夜书。

姑射山中符圣寿，芙蓉阙下降神车。愿随睿泽流无限，

长报丰年贵有馀。
华山题王母祠
李商隐（唐代）

莲华峰下锁雕梁，此去瑶池地共长。

好为麻姑到东海，劝栽黄竹莫栽桑。
慧林赋海棠
赵秉文（金朝）

君不见三郎花下吹觱栗，宁王搦管番绰拍。
一声惊梦破华清，海棠顿觉无颜色。
又不见百花潭北西郊路，醉里花仙觅奇句。
觉来酒尽花已空，诗人不是无心赋。
梨园富贵春萧瑟，空对画图三叹息。
杜陵谁有补亡诗，坡仙诗中画更奇。
君不见西园往日称繁雄，罗衣不复能春风。
雄楼杰阁春色里，温馨淑气月明中。
纤条袅袅春无力，犹绕空墙绊游客。
不应折赠寄僧房，来与幽人慰岑寂。
石门老衲僧中癯，鼻端苦觅香有无。
何似东庵人散后，月斜疏影照跏趺。
清都春霁，寄胡三、吴十一
元稹（唐代）

蕊珠宫殿经微雨，草树无尘耀眼光。白日当空天气暖，

好风飘树柳阴凉。蜂怜宿露攒芳久，燕得新泥拂户忙。

时节催年春不住，武陵花谢忆诸郎。
登临安徐景文夕佳楼
邓林（宋代）

酒入诗肠脸半酡，夕佳楼上晚凉多。层阑倚遍无新句，奈此溪山景物何。
舟中示林鸿懋苏郁文二生从往爪哇视学
陈宝琛（清代）

向时目笑怡山僧，持牒走海如户庭。禅房荔熟付徒辈，日与贾贩相将迎。

老来牵率亦至此，雪浪山立扬冬舲。七洲洋过裸且汗，镜面静数鱼飞行。

越裳一发渺波际，雨脚漏日忘阴晴。汉唐旧版忍捐畀，遑校岛屿淩南溟。

流人役属那择主，襁负满载轻重瀛。虞衡失职况地宝，坐弃此众资驱令。

近闻金银动折阅，廛市颇亦伤繁征。计然泛胜古有学，莫倚侥倖操奇赢。

西铭同胞语敢袭，异域畴免维桑情？醵金通道细事耳，何日黉舍翘才英？
自勉呈尊叔
彭汝砺（宋代）

欲成九层台，不敢宁厥居。昨朝雨暴至，圮败祇须臾。

百年养不足，一日毁有馀。非叔有至言，吾终小人徒。
漫题三首
司空图（唐代）

乱后他乡节，烧残故国春。自怜垂白首，犹伴踏青人。

齿落伤情久，心惊健忘频。蜗庐经岁客，蚕市异乡人。

率怕人言谨，闲宜酒韵高。山林若无虑，名利不难逃。
过西村访蒲衣子作
屈大均（明代）

咫尺沙亭是故园，西村何必让南村。门生吹笛迎溪口，稚子舁篮出市门。

翠羽最怜么凤小，苍鳞长识老龙尊。新诗一一忘忧物，不必兰房更树萱。
飞来寺
徐兆熊（明代）

雅爱名山上刹幽，飞来况复小瀛洲。江涵楼阁春云绿，寺掷萧瀛古木秋。

仙迹尚馀丹灶在，猿归曾泣玉环留。诸天元自藤萝外，几度凭高散远愁。
次梁教授见贻韵五首
陈造（宋代）

沐猴岂合缠章服，野马如今脱辔衔。
屈指悔来坡下路，瘦筇随客上巉岩。
及第敕下宴中献座主杜侍郎
曹松（唐代）

得召丘墙泪却频，若无公道也无因。
门前送敕朱衣吏，席上衔杯碧落人。
半夜笙歌教泥月，平明桃杏放烧春。
南山虽有归溪路，争那酬恩未杀身。
月夜江行
秦金（明代）

使舟摇曳汉江浔，望里乾坤思不禁。沙市淡烟笼树远，柁楼明月射波深。

流亡满地惭荒政，风景撩人惜浪吟。欹枕中宵清不寐，漫惊时序百年心。
登成都白菟楼诗
张载（魏晋）

重城结曲阿，飞宇起层楼。累栋出云表，峣𡾹临太虚。

高轩启朱扉，回望畅八隅。西瞻岷山岭，嵯峨似荆巫。

蹲鸱蔽地生，原隰殖嘉蔬。虽遇尧汤世，民食恒有馀。

郁郁小城中，岌岌百族居。街术纷绮错，高甍夹长衢。

借问杨子宅，想见长卿庐。程卓累千金，骄侈拟五侯。

门有连骑客，翠带腰吴钩。鼎食随时进，百和妙且殊。

披林采秋橘，临江钓春鱼。黑子过龙醢，果馔逾蟹蝑。

芳茶冠六清，溢味播九区。人生苟安乐，兹土聊可娱。
神骏歌送赵委顺就漕
蒲寿宬（宋代）

神骏不受羁，岂知日千里。
小试秋风前，烁烁电光起。
何须金络脑，不用珊瑚鞭。
徐看血汗沫，透出青连钱。
飞去度赤水，横行抹燕山，
持归献天子，高列十二闲。
渴饮水底月，饥餐草头珠。
轻摇玉尘尾，侧碾青氍毹。
振鬣长鸣谢伯乐，千秋万古八骏图。
琴曲歌辞。岐山操
韩愈（唐代）

我家于豳，自我先公。伊我承绪，敢有不同。

今狄之人，将土我疆。民为我战，谁使死伤。

彼岐有岨，我往独处。人莫余追，无思我悲。
口占
邓肃（宋代）

白鹤一去断消息，白鹤岭高高无极。
仙人望汝久不归，珠花撩无瑶海碧。
当时同伴有飞鸾，雪浪欣天翻彩翼。
世间千岁会重来，过眼不须寻鸟迹。
玉女摇仙佩 秋情
张玉娘（宋代）

霜天破夜，一阵寒风，乱淅入帘穿户。醉觉珊瑚，梦回湘浦，隔水晓钟声度。不作高唐赋。笑巫山神女，行云朝暮。细思算、从前旧事，总为无情，顿相孤负。正多病多愁，又听山城，戍笳悲诉。强起推残绣褥，独对菱花，瘦减精神三楚。为甚月楼，歌亭花院，酒债诗怀轻阻。待伊趋前路。争如我双驾，香车归去。任春融、翠阁画堂，香霭席前，为我翻新句。依然京兆成眉妩。
明堂乐章二首
王安石（宋代）

有奕明堂，万方时会。
宗予圣考，作帝之配。
乐酌虞曲，礼从周制。
厘事既成，於皇来塈。
虚斋赠四明王道士
张翥（元代）

高斋闻在荔枝林，曲几方床宴坐深。大道无形元寓器，至人于物不容心。

三山云气通寥泬，一室天光入照临。我欲壶中收药去，石田瑶草共相寻。
别金华朱丞
邓深（宋代）

梅信传黄麦正秋，征衣拌擞去难留。
应从临汝江边过，传语滩头旧钓舟。
同沈驸马赋得御沟水
李贺（唐代）

入苑白泱泱，宫人正靥黄。
绕堤龙骨冷，拂岸鸭头香。
别馆惊残梦，停杯泛小觞。
幸因流浪处，暂得见何郎。
颂古九十八首 其十
释印肃（宋代）

驴嘶马唤不回头，古佛光中未肯休。解道探机无别物，相逢聊示指端头。
烟波晚棹图
陈秀民（元代）

东林待月月未出，长江走烟波著天。青山回首不可数，几点白鸥飞过船。
七夕闺意戏范济美三首 其二
陈渊（宋代）

经年不复到庭除，又见秋风柳欲疏。看罢巧楼归小阁，床头重捡近来书。
书愤
陆游（宋代）

山河自古有乖分，京洛腥膻实未闻。
剧盗曾从宗父命，遗民犹望岳家军。
上天悔祸终平虏，公道何人肯散群？
白首自知疏报国，尚凭精意祝炉熏。
十四夜用立春韵
赵蕃（宋代）

旧雪犹连雪，新春未得春。
烧灯当变节，圆月与俱新。
邂逅成朋饮，飘流怆客身。
还家重萧索，山鬼闯厨人。
灉江隐者短歌行
周是修（明代）

美人家住灉江干，石泉夏五生清寒。杨柳千条堪系马，筼筜万个待栖鸾。

栖鸾系马阴阴里，叠嶂回峦望中起。何似王维住辋川，更胜陶潜归栗里。

方今天子思隆平，丝纶屡下收群英。君胡不随时变化，肯抱长材甘贱贫。

贱贫亦可甘，富贵亦可为。丈夫不用则已矣，一用当为天下奇。

伊尹躬耕太公钓，商周之业非轻小。即从苦旱化甘霖，四海苍生都济了。

贤豪舒卷岂寻常，吾亦拂衣可同调。
途中
周馨桂（清代）

渔湿清溪路，鸡鸣老树村。遥山青到眼，细草绿消魂。

野旷迷前渡，云低忆故园。人生何所似，鸿爪雪中痕。
导引·笳鼓发
佚名（宋代）

笳鼓发、云惨寒空。丹旐去、卷悲风。忧勤六载亲几务，有巍巍、圣德仁功。褰裳尊处大安宫。荆鼎就、遽遗弓。仙游攀不及，臣民号恸诉苍穹。
过东寺晤天逸兄，别来已二十六年，白头相对慨然有作
晓音（清代）

吴天楚地两茫茫，尺素难凭雁寄将。隔绝五千馀道路，俄经二十六星霜。

只疑相对还成梦，敢定重逢在此方。顾我青年悲失恃，羡君白发奉高堂。
山门夕阳洞
章夏（宋代）

暖凭磴藓坐，荫觅乔松倚。一诣云屋深，猿鹤颇相喜。

霜须白纷纷，谓我作黄绮。
绝句
杨适（宋代）

尖头奴有五兄弟，十八公生四客卿。
过我书斋无一事，似应终日待陶泓。
江州怀古 其三
徐士芬（清代）

蔂梩掩勿恶，人子谁不然。安得万千鹤，一一指窆悬。

不闻五父衢，曼甫假仙缘。陶公忠贯日，乃云梦飞天。

世俗好腾说，复谓寻牛眠。朝露旋零落，佳气存何阡。

我欲问皋禽，仙融渺寒烟。
题洞庭东西两山图寄赣州观察兄五十韵
王世琛（清代）

少小嬉游地，今来入画禅。东西两拳石，上下一青天。

冉冉分朝翠，霏霏合暮烟。晴光摇海澨，寒影落鸥边。

月上胥毋顶，霞横缥缈巅。盘根侵浪出，叠嶂荡云穿。

几席规吴市，阶庭甃越川。十洲疑在眼，九点渺无埏。

一辆登山屐，三更载酒船。幽寻随处好，清景逐时迁。

岳渎经函秘，荆巴地道连。春坛留药灶，夜宴驻鸾軿。

挂席吴娃去，歌芝汉皓旋。故宫销暑殿，荒井蛰龙渊。

风起银涛立，岚开玉镜圆。三江流似带，群岛贴如钿。

平远图倪叟，嵚𡼭拜米颠。经冬云树暗，不夜露华然。

松亚高低杀，鸡鸣远近阡。结茅依洞府，嵌石莳湖田。

晓暮听鼍鼓，阴晴验藓钱。篱疏张雉网，沙暖曝鱼筌。

野径皆亭榭，村歌倚管弦。招邀来近局，欢洽竞烹鲜。

生事惟耕作，间时只醉眠。沧桑几更历，风俗独淳全。

乔木清阴远，先公遗泽绵。嘉谟藏典册，真适辟林泉。

石铲尚书篆，诗题待诏篇。烟峦唐子画，蝌蚪祝生笺。

庭绕兰芽茁，吟成棣萼联。携尊坐招隐，访友过来贤。

地占烟霞胜，门无车马阗。直寻颜巷乐，高卧谢山坚。

缅想风流邈，空怀堂构传。卅年驹过隙，中岁客游燕。

险阻惊如压，穷通转若圜。君方登粉署，余亦侍花砖。

薄禄悲违养，佳城卜屡愆。出门常负棘，入仕愧磨铅。

巷拟乌衣旧，池怜凤羽孱。孤踪仍落落，去雁更翩翩。

芳讯逾时至，离愁两地牵。几看形影只，应悔绁羁缠。

野性湖山惯，柴门烟月偏。钓游追往迹，吟赏忆随肩。

宦海原无际，流光剧可怜。归期何岁月，生世本神仙。

寄语南洲客，时披震泽编。请观图画里，双岫故依然。
忆潇湘故人
高吉（宋代）

竹好无多个，江清不觉深。
余香随去蝶，软语爱幽禽。
美景翻成恨，经年不寄音。
长沙一樽酒，得共几回斟。
新荷叶
史浩（宋代）

真隐先生，家居近在东湖。茅屋三椽，自有一种清虚。秫来酿酒，便无后、也解赊沽。只愁客至，不能拚此芳壶。

且乐天真，醉乡里、无限欢娱。时倚花枝，困来著枕蘧蘧。回观昨梦，徒然使、心剿形F156。始知今日，得闲却是良图。
别三辅诸僧
道会（唐代）

去住俱为客，分悲损性情。共作无期别，谁能访死生。
木兰花
贺铸（宋代）

佩环声认腰肢软。风里麝熏知近远。此身常羡玉妆台，得见晓近梳画面。

回廊几步通深院。一桁绣衣帘不卷。酒阑歌罢欲黄昏，肠断归巢双燕燕。
送吴冲卿学士归蔡州
梅尧臣（宋代）

孟夏日南归，马耳竖迎风。
急雨不及避，断霓明向东。
古城汝水傍，化俗寄我公。
君今去拜庆，酥酪美将同。
旅行闻寇
裴说（唐代）

动步忧多事，将行问四邻。深山不畏虎，当路却防人。

豪富田园废，疲羸屋舍新。自惭为旅客，无计避烟尘。
同周岐麓台长泛西湖遂宿藕花居
包节（明代）

湖畔乍逢骢马使，沙行同入鹭鸥群。
六桥水抱珠林月，两竺峰盘宝界云。
岸柳藏莺侵坐密，园花隐麝隔溪分。
况同佛院移莲榻，共息尘机理贝文。
送赵德庄右司赴江东漕八首 其七
曾协（宋代）

乡来远门墙，引睇想光辉。宦游偶相值，间关得因依。

都门送星轺，依然寸心违。勿为贾胡留，速书季子归。